Diari Oficial de la Generalitat Valenciana


Sumari del DOGV 3127, del 21-11-1997 (1997/3295)

Modificació i bases generals per a la provisió de places d'auxiliar d'administració general.
--------------------------------------------------------------------------------------------

### Dades del document

Número de DOGV
:   3127

Data del DOGV
:   21-11-1997

Secció del DOGV
:   AUTORITATS I PERSONAL - OFERTES D'OCUPACIÓ PÚBLICA, OPOSICIONS I CONCURSOS

Número del document
:   1997/3295


Data del document
:   29-09-1997

Organisme emissor
:   Diputacio Provincial de Castelló

Tipus de document
:   Anunci

Anàlisi jurídica

 Descriptors 

:   * concurs administratiu
    * professió administrativa
    * administració local

Modificació i bases generals per a la provisió de places d'auxiliar d'administració general. [97/Q3295]
  
La Diputació Provincial de Castelló, en la sessió ordinària del Ple del dia 29 de setembre de 1997, va acordar:
  
1. Modificar la base setena (exercici primer) de les bases generals per a la provisió de places d'auxiliar administració general, aprovades en la sessió plenària de 25 de febrer de 1997 i publicades en el Butlletí Oficial de la Província de Castelló número 29, de 8 de març d'enguany, i en el Diari Oficial de la Generalitat Valenciana número 2.977, de 23 d'abril de 1997, en la forma següent:
  
On diu: «Pràctic. Consistirà a transcriure amb una màquina d'escriure manual, el funcionament de la qual no exigisca connexió a la xarxa elèctrica, un test que facilitarà el tribunal al començament de l'exercici, durant un temps màxim de 10 minuts. Per a superar aquesta prova s'exigirà que la persona opositora desenvolupe una velocitat mínima de 250 pulsacions per minut. En aquest exercici les persones aspirants hauran d'assistir amb màquina d'escriure.»
  
Ha de dir: « Primer. Pràctic que consistirà en l'edició d'un document lliurat pel tribunal en què utilitzarà les funcions i les eines de l'aplicació informàtica Word Perfect (versió 6.1).»
  
2. Com a conseqüència d'aquesta modificació, deixar sense efecte les bases generals esmentades, aprovades en la sessió plenària de 25 de febrer de 1997.
  
3. Publicar íntegrament aquestes bases amb la corresponent modificació, les quals queden redactades de la forma següent:
  
Bases generals per a la provisió en propietat de places d'auxiliar administratiu.
  
1. Característiques de les places
  
1.1. Les places es troben emmarcades en el grup D, i corresponen a l'escala d'administració general, subescala auxiliars d'administració general.
  
1.2. L'horari que haurà de realitzar la persona aspirant que obtinga la plaça serà el legalment establit per a aquesta Diputació, i s'ajustarà a les necessitats del servei.
  
2. Requisits de les persones aspirants.
  
Els qui vulguen prendre part en aquestes proves selectives hauran de complir els requisits següents:
  
a) Ser espanyol o estar inclòs en algun dels supòsits de la Llei 17/1993, de 23 de desembre.
  
b) Tenir complits els 18 anys d'edat i no excedir d'aquella en què es puga accedir a la jubilació en el règim general de la Seguretat Social.
  
c) Estar en possessió del títol de graduat escolar o equivalent, o complides les condicions per a obtenir el document acreditatiu de la titulació esmentada en la data que finalitze el termini de presentació d'instàncies.
  
d) No patir malaltia, ni estar afecte per limitació física o psíquica incompatible amb l'exercici de les funcions, o que les impossibilite.
  
e) No haver sigut separat, mitjançant expedient disciplinari, del servei de cap administració pública, ni trobar-se inhabilitat per a l'exercici de les funcions públiques.
  
3. Sol·licituds
  
3.1. Participants.
  
Les persones que vulguen participar en les corresponents proves selectives ho hauran de sol·licitar mitjançant el model general d'instància, adreçada al president de la Diputació Provincial (Registre General), i hauran d'adjuntar-hi el resguard justificatiu d'haver pagat els drets d'examen. Si el pagament s'ha fet mitjançant gir postal o telegràfic es consignarà el número del gir.
  
Per a ser admesos i prendre part en les proves selectives, a més a més de les circumstàncies personals, les persones sol·licitants hauran de manifestar en les instàncies que compleixen tots i cada un dels requisits exigits, referits sempre a la data d'acabament del termini assenyalat per a la presentació d'instàncies.
  
3.2. Termini.
  
El termini de presentació de sol·licituds serà de 20 dies naturals, comptadors des de l'endemà de la publicació de l'extracte de la convocatòria en el Boletín Oficial del Estado.
  
3.3. Lloc.
  
Les sol·licituds es presentaran al Registre General de la Diputació Provincial, o en la forma que determina l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
3.4. Drets d'examen
  
L'import dels drets d'examen i de formació de l'expedient per a cada una de les proves selectives es fixarà en la convocatòria corresponent, de conformitat amb el que s'estableix en la disposició final tercera del Reial Decret 236/1988, de 4 de març, d'indemnitzacions per raó de servei, i únicament es retornarà quan la persona aspirant no fóra admesa a les proves, per manca de requisits per a participar-hi.
  
4. Admissió de persones aspirants
  
Una vegada finalitzat el termini de presentació de les instàncies, la Presidència dictarà una resolució, en el termini màxim d'un mes, en què declararà aprovades les llistes de persones aspirants admeses i excloses, que es publicarà en el Butlletí Oficial de la Província i al tauler d'anuncis de la Diputació Provincial, amb el nom i els cognoms de les persones admeses i excloses i, si s'escau, la causa de la no admissió, amb indicació del lloc, data i hora del començament de les proves selectives, i també la composició nominal del tribunal. Contra aquesta resolució s'hi podrà presentar una reclamació en el termini de 10 dies.
  
5. Tribunal qualificador.
  
5.1. Composició.
  
President: el president o membre de la corporació en qui hi delegue.
  
Secretari: un funcionari d'aquesta Diputació Provincial, designat pel president de la corporació.
  
Vocals:
  
a) Un funcionari amb coneixements d'administració general i titulació suficient, de la mateixa corporació.
  
b) Un representant del professorat oficial, designat per la Direcció General de la Funció Pública de la Conselleria de Presidència de la Generalitat Valenciana.
  
c) Un representant de l'administració del Consell de la Generalitat Valenciana, designat per la Direcció General d'Interior.
  
d) El funcionari que ocupe la direcció del respectiu servei dins de l'especialitat o, si no és possible, un tècnic superior o un expert designat pel president de la corporació provincial.
  
e) Un membre pel conjunt de les seccions sindicals firmants de l'acord per al personal funcionari d'aquesta Diputació, que haurà de tenir necessàriament la condició de funcionari d'igual o superior categoria de la plaça que es convoca.
  
5.2. Els vocals hauran de posseir la titulació o l'especialització igual o superior a l'exigida en aquesta convocatòria.
  
5.3. Per a les proves específiques, el tribunal podrà disposar la incorporació als seus treballs d'assessors especialistes, d'acord amb el que s'estableix en la legislació vigent.
  
5.4. Abstenció i recusació.
  
Quan concòrreguen en els membres del tribunal alguna de les circumstàncies establides en l'article 28 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, aquests s'abstindran d'intervenir-hi i notificaran aquesta circumstància a la Diputació Provincial; així mateix, les persones aspirants els podran recusar en la forma establida en l'article 29 de la llei esmentada.
  
5.5. Constitució i actuació.
  
Els tribunals no es podran constituir ni actuar sense l'assistència de més de la meitat dels seus integrants, titulars o suplents, indistintament. Així mateix, estan facultats per a resoldre les qüestions que s'hi puguen suscitar durant la realització de les proves, per a adoptar-hi els acords necessaris que garantisquen l'ordre que pertoca en tot allò que no està establit en aquestes bases, i per a l'adequada interpretació de les bases específiques d'aquesta convocatòria.
  
Tots els membres del tribunal tindran veu i vot, tret del secretari que no tindrà vot. En cada sessió del tribunal hi podran participar els membres titulars presents en el moment de la constitució i si es troben absents els suplents, sense que puguen substituir-se entre si en la mateixa sessió.
  
Si una vegada constituït el tribunal i iniciada la sessió s'absenta el president, aquest designarà, d'entre els vocals concurrents, aquell que el substituirà durant l'absència.
  
De cada sessió, el secretari estendrà una acta, on es faran constar les qualificacions dels exercicis, i també les incidències i les votacions que s'hi produïsquen.
  
Les actes numerades i rubricades constituiran l'expedient que reflectirà el procés selectiu dut a terme.
  
Si els membres del tribunal cessen, una vegada iniciades les proves de l'oposició, en els càrrecs en virtut dels quals foren designats, continuaran exercint les funcions corresponents als tribunals fins que acabe totalment el procés selectiu.
  
Si per qualsevol motiu els membres del tribunal, el secretari o el seu suplent no pogueren continuar sent membres, amb independència de la responsabilitat en la qual incòrreguen, i impediren la continuació reglamentària del procediment selectiu per manca de titulars o suplents necessaris, es consideraran vàlides les actuacions anteriors i els tràmits reglamentaris previs corresponents, es designaran els substituts dels que han cessat i, posteriorment, es realitzaran les actuacions que manquen fins a l'acabament del procés selectiu a què es fa referència.
  
5.6. Indemnitzacions per raons del servei.
  
Els membres del tribunal percebran les indemnitzacions que per raó del servei els corresponga d'acord amb el Reial Decret 236/1988, de 4 de març (Boletín Oficial del Estado número 68, de 19 de març de 1993, Boletín Oficial del Estado número 73, de 26 de març de 1993), o en la disposició aplicable en el moment de la realització de les proves selectives.
  
El president, una vegada conegut el nombre de persones aspirants, establirà el màxim d'assistència a meritar.
  
El tribunal que actue en les proves selectives tindrà la mateixa categoria quarta, que es fixe per als qui actuen en l'administració central de l'estat, d'acord amb l'article 33.2 del Reial Decret 236/1988, de 4 de març, revisat mitjançant la Resolució de 22 de març de 1993, per acord del Consell de Ministres.
  
6. Començament i desenvolupament de les proves selectives
  
El primer exercici començarà en les dates que s'anunciaran en la resolució per la qual s'aprove la llista de persones aspirants, i l'ordre d'actuació de les persones opositores s'iniciarà pel primer dels quals el seu cognom comence per la lletra que a aquest efecte s'establisca per a cada any per resolució de la Secretaria d'Estat per a l'administració pública, apareguda en els butlletins oficials corresponents i continuarà per ordre alfabètic.
  
El començament dels altres exercicis s'anunciarà únicament al tauler d'anuncis de la Diputació i al local on s'haja fet la prova precedent, amb una antelació mínima de 12 hores si es tracta del mateix exercici, i de 24 hores si es tracta d'un de nou.
  
Entre l'acabament d'un exercici i el començament del següent haurà de transcórrer un termini mínim de 72 hores i un màxim de 45 dies naturals. Es podran reduir els terminis anteriorment indicats si ho proposa el tribunal i ho accepten totes les persones aspirants de manera unànime. Això es farà constar en l'expedient.
  
Les persones aspirants seran convocades en crida única. La no presentació a qualsevol dels exercicis en el moment de ser cridat, comporta automàticament que decaiga en els seus drets a participar en aquest exercici i en els successius, i, per tant, quedarà exclòs del procés selectiu. No obstant això, en els supòsits de cas fortuït o de força major que hagen impedit la presentació de les persones aspirants en el moment previst pel tribunal, es podrà examinar, discrecionalment, les persones aspirants que no van comparéixer quan foren cridades, sempre que no s'haja acabat la prova corresponent ni es dificulte el desenvolupament de la convocatòria, amb perjudici per a l'interés general de tercers.
  
El tribunal, salvant raons que justifiquen el contrari, adoptarà les mesures oportunes per a garantir que els exercicis es corregiran sense conéixer la identitat de la persona aspirant.
  
7. Proves selectives i qualificació
  
L'oposició constarà dels exercicis següents, de caràcter obligatori i eliminatori:
  
Primer. Pràctic que consistirà en l'edició d'un document lliurat pel tribunal en què utilitzarà les funcions i les eines de l'aplicació informàtica Word Perfect (versió 6.1).
  
Segon. Consistirà a contestar oralment, en un període de 30 minuts, 2 temes extrets a l'atzar d'entre els compresos en el programa, que figura com a annex en aquesta convocatòria. La realització d'aquest exercici serà pública, i es valoraran els coneixements sobre els temes exposats.
  
Tercer. Consistirà a desenvolupar per escrit durant un període màxim de 60 minuts, un tema assenyalat pel tribunal d'entre les matèries del programa, sense ajustar-se a epígrafs concrets d'aquest. Es valoraran els coneixements del tema, el nivell de formació general, la composició gramatical i la claredat d'exposició.
  
La persona aspirant que no obtinga 5 punts, com a mínim, en cada un dels exercicis, serà eliminada, a aquest efecte cada membre del tribunal qualificarà amb una puntuació de 0 a 10 punts en cada una de les proves.
  
La puntuació obtinguda en cada exercici serà la mitjana aritmètica de les puntuacions atorgades pels membres del tribunal, i caldrà refusar a aquest efecte la màxima i la mínima concedides o, si s'escau, una de les que apareguen repetides com a tal.
  
La puntuació total de cada persona aspirant serà la suma dels punts obtinguts en tots els exercicis.
  
8. Publicitat de les qualificacions
  
Una vegada finalitzada la qualificació, el mateix dia que s'adopten els acords corresponents s'exposaran al tauler d'anuncis i als altres llocs que assenyalen les lleis les qualificacions de cada exercici de l'oposició.
  
D'acord amb aquesta llista, s'elevarà a l'òrgan competent, a més a més de l'acta de cada sessió, la proposta de nomenament de les persones aspirants aprovades, sense que en cap cas puga el seu nombre ser superior al de les places convocades.
  
9. Presentació de documents
  
En el termini de 20 dies naturals, comptadors des de l'endemà de la publicació de la llista al tauler d'anuncis de la Diputació, de les persones aspirants proposades pel tribunal, aquestes hauran d'acreditar el compliment de les condicions exigides en aquestes bases.
  
Els qui tinguen la condició de funcionari públic o contractat en règim laboral per organismes públics estaran exempts de justificar les condicions i els requisits exigits i acreditats quan van obtenir-ne el nomenament anterior, per tant hauran de presentar únicament el certificat del ministeri, de la corporació o de l'organisme públic del qual depenguen, justificatiu de la seua condició de funcionari i que compleix les condicions i els requisits assenyalats.
  
No obstant això, si en la convocatòria s'exigeixen condicions o requisits que no consten en el seu expedient personal s'haurà d'acreditar de la forma indicada adés.
  
La manca de presentació de la documentació dins del termini establit, trets els casos de força major o quan la presentació dels documents es desprenga el no compliment dels requisits de la convocatòria o supòsits de falsedat en la declaració, donarà lloc a la invalidació de les actuacions de la persona aspirant. En aquest sentit comportarà la nul·litat subsegüent dels actes del tribunal en relació amb la persona aspirant, i la impossibilitat d'efectuar-ne el nomenament, sense perjudici d'unes altres responsabilitats en les quals haja pogut incórrer.
  
10. Nomenament i presa de possessió, i prestació de jurament o promesa
  
Una vegada presentada la documentació per les persones interessades, i sent aquesta conforme, l'òrgan provincial competent autoritzarà la presa de possessió d'aquestes places.
  
El nomenaments es notificaran a les persones interessades, que hauran de prendre possessió en el termini legal establit, i es procedirà tot seguit a la publicació de l'esmentat nomenament en el Boletín Oficial del Estado.
  
En el mateix termini, si s'escau, les persones interessades hauran d'exercir l'opció establida en l'article 10 de la Llei 53/1984, de 26 de desembre, d'Incompatibilitats del Personal al Servei de les Administracions Públiques, qui, sense causa justificada no prenga possessió dins del termini perdrà tots els drets derivats de la superació de les proves selectives i del subsegüent nomenament conferit.
  
En l'acte de presa de possessió, la persona interessada haurà de prestar jurament o promesa, d'acord amb la fórmula establida en l'article 31.c) del Decret Legislatiu de 24 d'octubre de 1995, del Consell de la Generalitat Valenciana, pel qual s'aprova el Text Refós de la Llei de la Funció Pública Valenciana i en el Reial Decret 707/1979, de 5 d'abril (Boletín Oficial del Estado número 83, de 6 d'abril de 1989).
  
11. Impugnació i revocació de les bases
  
Contra aquestes bases que exhaureixen la via administrativa s'hi podrà interposar un recurs contenciós administratiu, de conformitat amb l'article 37 de la Llei Reguladora de la Jurisdicció Contenciosa Administrativa, durant el termini de dos mesos, comptadors des de l'endemà de l'última publicació.
  
Castelló de la Plana, 29 de setembre de 1997.- El president: Carlos Fabra Carreras.
  
ANNEX I
  
Primera part. Dret polític i administratiu
  
Tema 1. La Constitució espanyola de 1978. Estructura i principis fonamentals, drets i deures: garantia i suspensió d'aquests.
  
Tema 2. La corona. El poder legislatiu.
  
Tema 3. El govern i l'administració de l'estat. El poder judicial.
  
Tema 4. Organització territorial de l'estat. Els estatuts d'autonomia: el significat d'aquests.
  
Tema 5. L'administració pública en l'ordenament espanyol. Administració de l'estat. Administracions autònomes. .Administració local. Administració institucional i corporativa.
  
Tema 6. Principis d'actuació de l'administració pública: eficàcia, jerarquia, descentralització, desconcentració i coordinació.
  
Tema 7. Sotmetiment de l'administració a la llei i al dret. Fonts del dret públic.
  
Tema 8. L'administrat. Col·laboració i participació dels ciutadans en les funcions administratives.
  
Tema 9. L'acte administratiu. Principis generals del procediment. Fases del procediment administratiu general. Els recursos administratius.
  
Tema 10. Formes d'acció administrativa. Foment. Policia. Serveis públics.
  
Segona part. Administració local
  
Tema 1. Principis constitucionals del règim local espanyol. La província en el règim local. Organització provincial. Competències.
  
Tema 2. El municipi. El terme municipal. La població. L'empadronament.
  
Tema 3. Organització municipal. Competències. Unes altres entitats locals. Autonomia municipal i tutela.
  
Tema 4. Ordenances i reglaments de les entitats locals. Classes. Procediment d'elaboració i aprovació.
  
Tema 5. La funció pública i l'organització d'aquesta. Drets i deures dels funcionaris públics locals. La Seguretat Social.
  
Tema 6. Els béns de les entitats locals. Classificació d'aquests i entitat jurídica.
  
Tema 7. Els contractes administratius en l'esfera local. Formes de selecció del contractista.
  
Tema 8. Procediment administratiu local. El registre d'entrada i eixida de documents. Requisits en la presentació de documents. Comunicacions i notificacions.
  
 Tema 9. Funcionament dels òrgans col·legiats locals. Convocatòria, ordre del dia i certificats d'acords.